ଭୁବନେଶ୍ୱର,୨୭ା୨(ନି.ପ୍ର): ମାର୍ଚ୍ଚ ପହିଲାରୁ ଜୋରଦାର ଧରପଗଡ଼ ସହ କଡ଼ାକଡ଼ି ହେବ ଟ୍ରାଫିକ ନିୟମ । ଯେଉଁମାନେ ନିୟମ ଖିଲାପ କରିବେ ସେମାନଙ୍କ ଉପରେ ପଡ଼ିବ ମୋଟା ଅଙ୍କର ଜୋରିମାନା । ଟ୍ରାଫିକ୍ ନିୟମ କଡ଼ାକଡ଼ି ଲାଗୁ କରିବା ପାଇଁ ରାଜ୍ୟ ସରକାର କୋହଳ କରିଥିବା ତାରିଖ ଶେଷ ହେବାକୁ ମାତ୍ର ଆଉ ଅଳ୍ପ ଦିନ ବାକି ରହିଛି ।
ସଂଶୋଧିତ ନୂଆ ମୋଟରଯାନ ଆଇନ୍ ଅନୁଯାୟୀ, ମାର୍ଚ୍ଚ ପହିଲାରୁ ଟ୍ରାଫିକ୍ ନିୟମ ଖିଲାପକାରୀଙ୍କଠାରୁ ଜୋରିମାନା ଆଦାୟକୁ କଡ଼ାକଡ଼ି କରାଯିବ ବୋଲି ରାଜ୍ୟ ପରିବହନ ମନ୍ତ୍ରୀ ପଦ୍ମନାଭ ବେହେରା କହିଛନ୍ତି । ପରିବହନ ମନ୍ତ୍ରୀଙ୍କ ସୂଚନା ଅନୁଯାୟୀ, ରାଜ୍ୟର ଅଧିକାଂଶ ଲୋକ ସେମାନଙ୍କର ଗାଡ଼ି ସମ୍ପର୍କିତ କାଗଜପତ୍ର କରି ସାରିଲେଣି । ପୂର୍ବଭଳି ଆଉ ଆର୍ଟିଓ ଅଫିସ ଆଗରେ ଭିଡ଼ ହେଉନାହିଁ । ତେଣୁ ମାର୍ଚ୍ଚ ୧ରୁ ଆଇନ୍କୁ କଡ଼ାକଡ଼ି ଭାବେ ପୁଣି ଲାଗୁ କରାଯିବାକୁ ନିଷ୍ପତି ହୋଇଛି । ଫଳରେ ଏଣିକି ନିୟମ ଉଲ୍ଲଂଘନ କଲେ ·ଳକଙ୍କୁ ଆଉ ମିଳିବନି ତ୍ରାହି । ମାର୍ଚ୍ଚ ପହିଲାରୁ ମୋଟା ଅଙ୍କର ଜରିମାନ ସାଙ୍ଗକୁ ଏଥିପାଇଁ ଗାଡ଼ି ·ଳକଙ୍କ ଡ୍ରାଇଭିଂ ଲାଇସେନ୍ସ ବି ରଦ୍ଦ ହୋଇପାରେ ।
ଲାଇସେନ୍ସ ନଥିଲେ, ହେଲମେଟ ପିନ୍ଧିନଥିଲେ, ମଦ୍ୟପାନ କରି ଗାଡି ଚଲାଇଲେ ଏହି ଜୋରିମାନା ଦେବାକୁ ପଡିବ । ତେବେ ଜଣେ ବ୍ୟକ୍ତି ପ୍ରଥମ ଥର ପାଇଁ ସାଧାରଣ ଟ୍ରାଫିକ ନିୟମ ଭାଙ୍ଗିଲେ ଶହେ ଟଙ୍କା ଜରିମାନା ଦେବେ । ଦ୍ୱିତୀୟ ଥର ନିୟମ ଭାଙ୍ଗି ଧରାପଡ଼ିଲେ ୩ଶହ, ତୃତୀୟ ଥର ଧରାପଡ଼ିଲେ ୫ ଶହ ଏବଂ ଚତୁର୍ଥ ଥର ୧୫ ଶହ ଟଙ୍କା ଜୋରିମାନା ଦେବେ । ସେହିପରି ଟ୍ରାଫିକ ଅଧିକାରୀଙ୍କ ନିର୍ଦେଶ ନମାନିଲେ ୫ ଶହରୁ ୨ ହଜାର ଯାଏ ଜରିମାନା ହେବ ।
